Strandfontein-hengelaar doodgeskiet | Maroela Media
'n Hengelaar is dood nadat hy en 'n vriend Sondagoggend by Strandfontein aan die weskus aangeval en geskiet is.
"Die twee hengelaars is omstreeks 05:00 deur 'n onbekende hoeveelheid mans oorval," het Craig Lambinon, woordvoerder van die Nasionale Seereddingsinstituut (NSRI) in 'n verklaring gesê. "Een van die hengelaars het by ons reddingstasie om hulp kom aanklop."
Lambinon sê die span vrywilligers was die oggend vroeg reeds by die reddingstasie om 'n kragopwekker aan te skakel toe die hengelaar by hulle aangekom het. Die span het die nooddienste van die Wes-Kaapse departement van gesondheid en die polisie ontbied. Hulle is met hul seereddingsvoertuig na die toneel, omstreeks 400 meter van die reddingstasie.
"Die man, in sy vroeë 40's, was in 'n kritieke toestand," het Lambinon bygevoeg. "Hy is in sy bors geskiet." Paramedici het langer as 'n uur tevergeefs gespook om hom te red.
Die polisie het die gebied afgesper en ondersoek 'n saak van moord.
Skiet Strandfontein Wes-Kaap
Anni Dewani se moordenaar in die hospitaal
Zuma uit die hospitaal ontslaan
Ai, dit is so jammer dat ons nie meer ons eie pragtige land kan geniet sonder om te vrees vir ons lewe nie. Sterkte aan die familie
Ai nee, ek dag die Weskus is dan so veilig? Kan mens nêrens meer net rustig tyd in die natuur spandeer/visvang/stap watookal sonder die vrees om aangerand/vermoor te word nie? Dis baie sleg, nie net vir ons eie mense nie maar ook vir toerisme wat potensieel die grootste werkverskaffer en inkomste genereerder kan wees. Ek hoop die spul word gevang.